### Beslutninger

Fremsendes til Teknisk Udvalg til behandling i henhold til beslutning i byrådets møde den 8. november 2023.

###

Beslutningsforslag fra [adresse], DD og EL

Forslaget til lokalplan 1185 vedrører udvidelse af plejehjemmet Kløvervangen i Skødstrup. Forslaget har været behandlet i byrådet og blev vedtaget til udsendelse i offentlig høring.

Imidlertid har det vist sig, at en række bekymringspunkter fra lokalområdet ikke har været præsenteret for byrådet, og forslagsstillerne ønsker derfor, at lokalplanen efter høring returneres til byrådet til behandling her og evt. behandles i Teknisk Udvalg.

Baggrunden herfor er bl.a. at:

Afstand til skel, overholder ikke normale hensyn til naboarealer

- Der kastes skygge på naboarealet.

- Normale hensyn til naboarealer (skrå højdegrænseplan o.lign) fraviges.

- Afstanden til skel er så lille at det er tvivlsomt om eksisterende beplantning kan bevares.

- Afstanden til skel er så lille at det er tvivlsomt om der er plads til erstatningsbeplantning.

- Fordi der ikke kan laves afgrænsende beplantning, vil gangarealer mod nord give lysforurening om aftenen i hele bygningens længde.

For stor udnyttelse ift. grundens størrelse og områdets karakter

- Skalaen ift. området sprænges. Den 3 etager høje bygning etableres i et område med fritliggende villaer i 1-1,5 etager.

- Placeringen af bygningerne går imod kommunens intentioner med LP841 intentioner om friarealer, udsyn og åbenhed.

- Det er nødvendigt at fravige rammerne i kommuneplanen + lokalplan og øge bebyggelsesprocenten fra 45 – 55% for at kunne lave det foreslåede byggeri.

- Mange andre steder i kommunen sikrer kommunen at udviklere ikke overudnytter grunde i områder der ikke kan bære det. Det bør også gælde her.

- Det er svært at lave ordentlige udearealer/LAR til plejehjemmet af samme årsag.

Placeringen af byggeriet danner en 88 m lang mur i 3 etager – ved siden af et plejehjemsbyggeri der i forvejen er et kæmpevolumen i området.

- Samlet set danner eksisterende plejehjem (92 m facade mod nord) og den nye bebyggelse en ubrudt facadelængde på 165 m mod nord.

- ”Muren” danner bagside mod villakvarteret og opholdsarealet.

- Om dagen danner det skygge på rekreative arealer (LP841)

- om natten vil boligernes gangarealer mod nord skabe lysforurening mod boligområdet nord for den foreslåede bygning. Dette opleves allerede i dag med det eksisterende plejehjem.

- Indsigtsgener ind i eksisterende boliger i sydligste del af LP841.

- Facaden ligger i skygge størstedelen af dagens lyse timer.

Der bygges midt i et fælles rekreativt areal ved at lægge byggeriet på det foreslåede sted.

- Landskabeligt bygges der midt i et dalstrøg, som udgør et af LP841 rekreative arealer.

- Det nuværende ”fællesskab” mellem plejehjemmets fællesarealer og LP841 fjernes.

- Det nuværende kig fra [adresse] til et åbent og solbelyst fællesareal omkranset af 1 etage beskyttede boliger erstattes af skyggepåvirket mur i 3 etager der tillige ligger den nordlige del af LP841 fællesarealer i skygge.

Visuel fremtoning

- Bebyggelsen fremstår som en lang mur i samme udtryk, med kun små forskydninger samt ingen tilpasning til terræn eller variation i højden

- Den foreslåede udvidelse følger ikke det naturlige terræn men hæves i forhold til nuværende (østlig ende). Det vil gøre ”muren” højere.

Ovenstående er meget væsentlige bekymringspunkter som byrådet burde være blevet gjort bekendt hvilket er baggrunden for beslutningsforslaget.

På vegne af

Anders Karlsen (B) Casper Hermansen (Æ) Nanni Hansen (Ø)